আধুনিক সময়ে অনলাইন শপিং সাইটসে কেনাবেচায় ভরসা রাখেন অনেকেই। শহর কলকাতা তো বটেই, শহরতলিতেও এমন অনলাইন বিক্রেতারা রমরমিয়ে ব্যবসা করে চলেছেন।
তবে অনেক সময়ই এমন শপিং সাইটসগুলির বিরুদ্ধে বিক্রেতাদের ঠকিয়ে নেওয়ার অভিযোগ উঠছে। প্রত্যেকদিনই ভুরি ভুরি অভিযোগ জমা হয় স্থানীয় থানাগুলিতেও।

কেমনভাবে অনলাইন পণ্য বিক্রেতা সাইটসগুলি ঠকায়, তা টের পেলেন হাওড়ার দেউলপুর গ্রামের বাসিন্দা বাবলু দাস। গত শুক্রবারই স্ন্যাপডিলে একটি মোবাইল ফোন অর্ডার করেছিলেন তিনি।

মোবাইল ডেলিভারি দেওয়ার কথা ছিল বুধবার। সেই মতো সকাল দশটাতেই ডেলিভারি কর্মীর হাত থেকে নতুন ফোন নিয়ে আনন্দে আটখানা হয়েছিলেন বাবলুবাবু।
তবে তাঁর সেই আনন্দ বেশিক্ষণ স্থায়ী হয়নি। মিনিট পাঁচেক পরে মোড়ক খুলতেই বেরিয়ে আসে ডিটারজেন্ট পাউডার। নির্ধারিত খোপে চার্জার থাকলেও ফোনের বাক্সে ছিল শুধুই ডিটারজেন্ট পাউডার।
ততক্ষণে তিনি ক্যাশ অন ডেলিভারির মাধ্যমে গুনে গুনে কড়কড়ে ৫৫৯০টাকা দিয়ে দিয়েছেন ডেলিভারি বয়কে। ডেলিভারি বয় সেই সময় তাঁর ফোনে একটি কলে ব্যস্ত ছিলেন। পত্রপাঠ বাবলুবাবু তাঁকে আটক করে রাখেন স্থানীয় জনতাদের সাহায্যে।

ডেলিভারি বয় উত্তেজিত জনতাকে বোঝাতে থাকেন, অনলাইনেই নির্দিষ্ট নিয়ম মেনে আবেদন করলে পুরো টাকাটাই ফেরত পাওয়া যাবে। যদিও অধৈর্য জনতা সেই যুক্তি মানতে রাজি ছিলেন না।
তাঁর ব্যাগ কেড়ে নিয়ে পুরো ক্যাশ টাকাই ফেরত নিয়ে নেওয়া হয়। শেষমেষ সংস্থার তরফে স্থানীয় থানার সাহায্যে তাঁদের ডেলিভারি বয়কে ছাড়িয়ে আনতে সমর্থ হন।
সংস্থার তরফে জানানো হয়েছে, কার গাফিলতিতে এমন ঘটনা ঘটেছে, তা খতিয়ে দেখা হবে।
দেখুন ভিডিও...